CELEX: 32010D1020(01)
Language: da
Date: 2010-10-18 00:00:00
Title: Europa-Parlamentet Præsidiets afgørelse af 5. juli og 18. oktober 2010 om ændring af gennemførelsesbestemmelserne til statutten for Europa-Parlamentets medlemmer

20.10.2010   
            
            
               DA
            
            
               Den Europæiske Unions Tidende
            
            
               C 283/9
            
         EUROPA-PARLAMENTET PRÆSIDIETS AFGØRELSE
   af 5. juli og 18. oktober 2010
   om ændring af gennemførelsesbestemmelserne til statutten for Europa-Parlamentets medlemmer
   2010/C 283/04
   EUROPA-PARLAMETNETS PRÆSIDIUM HAR —
   under henvisning til traktaten om Den Europæiske Unions funktionsmåde, særlig artikel 223, stk. 2,
   under henvisning til statutten for Europa-Parlamentets medlemmer (1),
   under henvisning til artikel 8 og 23 i Europa-Parlamentets forretningsorden, og
   ud fra følgende betragtninger:
   
               (1)
            
            
               Det er nødvendigt at præcisere, hvordan medlemmerne må anvende visse af deres godtgørelser, herunder assistentgodtgørelsen og godtgørelsen for generelle udgifter. Navnlig bør medlemmerne oplyses om, hvilke udgifter der dækkes af hvilke godtgørelser.
            
         
               (2)
            
            
               Medlemmerne kan benytte tjenesteydere til levering af konkrete, veldefinerede ydelser, der er direkte forbundet med udøvelsen af deres parlamentariske mandat. Det er nødvendigt at opretholde den generelle bestemmelse om, at sådanne tjenesteydelser ikke må omfatte personale. Dog bør medlemmerne have mulighed for at ansætte midlertidigt personale — f.eks. med henblik på at vikariere for en korttidssygemeldt assistent — via et vikarbureau.
            
         
               (3)
            
            
               Af hensyn til gennemsigtigheden bør navnene på medlemmernes akkrediterede assistenter og på de lokale assistenter, der har en ansættelseskontrakt med medlemmer, offentliggøres på Europa-Parlamentets websted sammen med navnet på det medlem, de assisterer. De pågældende assistenter bør dog have mulighed for, af hensyn til deres personlige sikkerhed, at anmode om, at deres navn ikke offentliggøres.
            
         
               (4)
            
            
               Medlemmernes betalingsagenter i den medlemsstat, hvor de er valgt, kan normalt ikke fungere som betalingsagenter for praktikanter, der arbejder i Bruxelles og Strasbourg. Parlamentet bør derfor få mulighed for at påtage sig denne opgave. Endvidere bør de nationale parlamenters mulighed for at fungere som betalingsagenter for medlemmerne afskaffes, da den aldrig er blevet udnyttet. Disse ændringer bør gælde fra 14. juli 2009, og det samme gælder for en række tekniske ændringer af bestemmelserne vedrørende betalingsagenter, anmodninger om godtgørelse af udgifter til medlemmernes assistenter og forpligtelserne i forbindelse med ansættelseskontrakter.
            
         
               (5)
            
            
               Gennemførelsesbestemmelserne til statutten for Europa-Parlamentets medlemmer (2) (»gennemførelsesbestemmelserne«) indeholder en klageprocedure for medlemmer, der mener, at gennemførelsesbestemmelserne ikke er blevet anvendt korrekt i deres tilfælde. Proceduren bør præciseres nærmere, bl.a. ved at fastlægge en tidsfrist og ved at sikre, at den endelige afgørelse træffes af det kompetente organ, som er Præsidiet —
            
         VEDTAGET DENNE AFGØRELSE:
   Artikel 1
   Gennemførelsesbestemmelserne ændres som følger:
   
               1)
            
            
               Artikel 25 affattes således:
               »Artikel 25
               Ret til godtgørelse
               Medlemmerne har ret til en godtgørelse for generelle udgifter i form af et fast beløb, der skal dække udgifter i forbindelse med medlemsvirksomhed. Medlemmerne har ikke ret til at anvende godtgørelsen for generelle udgifter til aktiviteter, som dækkes af andre godtgørelser i henhold til disse gennemførelsesbestemmelser eller andre regler fastsat af Parlamentet, medmindre de allerede har opbrugt disse godtgørelsesbeløb.«
            
         
               2)
            
            
               Artikel 28 affattes således:
               »Artikel 28
               Dækkede udgifter
               1.   Godtgørelsen for generelle udgifter skal dække udgifter såsom
               
                           —
                        
                        
                           udgifter til kontorhold og -vedligeholdelse
                        
                     
                           —
                        
                        
                           udgifter til kontorartikler og dokumentation
                        
                     
                           —
                        
                        
                           udgifter til kontorudstyr
                        
                     
                           —
                        
                        
                           udgifter til repræsentationsvirksomhed
                        
                     
                           —
                        
                        
                           administrative udgifter.
                        
                     2.   Præsidiet fastlægger en ikke-udtømmende liste over udgifter, der kan dækkes via godtgørelsen for generelle udgifter.«
            
         
               3)
            
            
               Artikel 34 affattes således:
               »Artikel 34
               Almindelige principper
               1.   Medlemmerne skal benytte:
               
                           a)
                        
                        
                           akkrediterede assistenter, jf. artikel 5a i ansættelsesvilkårene for de øvrige ansatte i Fællesskaberne, og
                        
                     
                           b)
                        
                        
                           fysiske personer, som skal bistå dem i den medlemsstat, hvor de er valgt, og som efter gældende national ret har indgået en ansættelseskontrakt eller en tjenesteydelsesaftale med dem under de betingelser, der er fastsat i dette kapitel, herefter benævnt »lokale assistenter«.
                        
                     2.   Flere medlemmer kan danne en gruppe, som i fællesskab ansætter eller benytter tjenesteydelserne fra en eller flere assistenter, jf. stk. 1. I så fald udpeges der blandt de pågældende medlemmer et eller flere medlemmer med beføjelse til at underskrive på gruppens vegne og for dennes regning. En erklæring om dannelse af en sådan gruppe skal vedlægges som bilag til den kontrakt, der indgås med den eller de pågældende assistenter.
               I den omhandlede erklæring fastlægges de respektive andele, som skal fratrækkes det beløb, der er fastsat i artikel 33, stk. 4.
               3.   Artikel 35-42 finder ikke anvendelse på akkrediterede assistenter.
               4.   Udgifter i forbindelse med praktikaftaler, der er indgået på de vilkår, der er fastsat af Præsidiet, kan ligeledes godtgøres.
               5.   Med forbehold af stk. 1, litra b), kan medlemmerne også benytte tjenesteydere til levering af specifikke, veldefinerede ydelser, der er direkte forbundet med udøvelsen af deres parlamentariske mandat, på de betingelser, der er fastsat i dette kapitel.
               6.   Tjenesteydelserne må ikke omfatte personale, medmindre der er tale om midlertidige ydelser fra tjenesteydere, der leverer sådanne ydelser som et normalt led i deres virksomhed og har autorisation hertil i henhold til national ret.
               7.   Præsidiet fastlægger en ikke-udtømmende liste over godtgørelsesberettigede udgifter til medlemsassistance.
               8.   Navnene på de personer, der er omhandlet i stk. 1, litra a), og de personer, der er omhandlet i stk. 1, litra b), som har indgået en ansættelseskontrakt med det pågældende medlem, offentliggøres, så længe kontrakten løber, på Europa-Parlamentets websted sammen med navnet på det medlem, de assisterer.
               Disse personer kan, med begrundelse i hensynet til deres personlige sikkerhed, skriftligt anmode om, at deres navn ikke offentliggøres på Europa-Parlamentets websted. Generalsekretæren afgør, om en sådan anmodning skal efterkommes.«
            
         
               4)
            
            
               I artikel 35 foretages følgende ændringer:
               
                           a)
                        
                        
                           Stk. 3 og 4 affattes således:
                           »3.   Et medlem indgår en individuel aftale med en betalingsagent efter eget valg, som opfylder kravene i stk. 2.
                           Udgifterne til betalingsagenter, jf. stk. 1, er dækket af den godtgørelse, der er fastsat i artikel 33, stk. 4, og er ikke underlagt begrænsningen i artikel 41, stk. 2.
                           4.   Kontrakten mellem medlemmet og betalingsagenten indgås under anvendelse af en af Præsidiet godkendt standardkontrakt.
                           Standardkontrakten indeholder regler om, hvordan betaling i overensstemmelse med dette kapitel finder sted for de i stk. 1 omhandlede kontrakter, samt om betalingsagentens aflønning og ansvar.«
                        
                     
                           b)
                        
                        
                           Stk. 5 udgår.
                        
                     
         
               5)
            
            
               Artikel 36, stk. 4 og 5, affattes således:
               »4.   Parlamentet udbetaler de beløb, der skal betales i henhold til de kontrakter, herunder også praktikaftaler, som den pågældende betalingsagent er ansvarlig for, mod forelæggelse af de nødvendige bilag.
               5.   Efter anmodning fra medlemmet udbetaler Parlamentet undtagelsesvis nettolønnen direkte til de assistenter, hvormed medlemmet har indgået en ansættelseskontrakt, samt til praktikanter. Betalingsagenten meddeler omgående den kompetente tjenestegren, hvilke beløb der er tilbageholdt til sociale sikringsbidrag og skat, samt udarbejder lønsedlerne.
               5a.   Som en undtagelse fra artikel 35, stk. 1, behøver praktikaftaler, som er fritaget for skat, bidrag til den nationale sociale sikringsordning og eventuelle andre ydelser, ikke at blive administreret af en betalingsagent, såfremt medlemmet inden praktikperiodens begyndelse
               
                           a)
                        
                        
                           forelægger en erklæring fra medlemmets betalingsagent om, at praktikaftalen er i overensstemmelse med gældende lovgivning og er fritaget for betaling af ovennævnte ydelser, eller
                        
                     
                           b)
                        
                        
                           i forbindelse med praktikperioder i Parlamentets bygninger i Bruxelles eller Strasbourg forelægger en erklæring, hvorved Parlamentets tjenestegrene bemyndiges til hos den kompetente nationale myndighed at kontrollere fritagelsen for de nævnte ydelser.«
                        
                     
         
               6)
            
            
               Artikel 37, stk. 1, affattes således:
               »1.   Medlemmet eller dennes betalingsagent indsender en anmodning om godtgørelse af medlemmets udgifter til assistenter i henhold til artikel 34, stk. 1, litra b), og artikel 34, stk. 2, 4 og 5, til den kompetente tjenestegren med angivelse af betalingsmodtagerne og beløbenes størrelse, og anmodningen skal være kontrasigneret af alle de berørte medlemmer samt, bortset fra de i artikel 36, stk. 5a, litra b), omhandlede tilfælde, af medlemmets betalingsagent. Ved ansættelseskontrakter vedlægges anmodningen de i artikel 38 anførte bilag og ved tjenesteydelsesaftaler de i artikel 41 anførte bilag.«
            
         
               7)
            
            
               Artikel 39, stk. 1 og 2, affattes således:
               »1.   Betalingsagenten opbevarer i det tidsrum, der er fastlagt i den gældende nationale lovgivning, og i mindst et år efter udløbet af den pågældende valgperiode, kopier af lønsedler med angivelse af de beløb, der er betalt i løn, skat og socialsikringsbidrag (herunder både lønmodtager- og arbejdsgiverandel). Ophører kontrakten med betalingsagenten inden udløbet af medlemmets mandat, fremsendes der omgående en bekræftet kopi af ovennævnte dokumentation til den nye betalingsagent, som medlemmet har valgt, jf. artikel 35, stk. 3.
               2.   Betalingsagenten fremsender, for hver enkelt af de ansatte assistenter, senest den 30. marts i året efter Parlamentets relevante regnskabsår samt ved ophøret af den pågældendes kontrakt en opgørelse over de udgifter, der er afholdt til løn, skat og socialsikringsbidrag, samt alle andre godtgørelsesberettigede udgifter til den relevante tjenestegren, navnlig med henblik på afregning af de forskud, der er udbetalt. Agenten attesterer, at alle de forpligtelser, der følger af den pågældende nationale lovgivning, er indfriet.
               Disse opgørelser udformes i henhold til Parlamentets specifikationer.«
            
         
               8)
            
            
               Artikel 62, stk. 2, affattes således:
               »2.   Medlemmerne tilbagebetaler ikke-anvendte beløb til Parlamentet, medmindre de indgår i en fast godtgørelse.«
            
         
               9)
            
            
               Artikel 72 affattes således:
               »Artikel 72
               Klage
               1.   Et medlem, der mener, at den kompetente tjenestegren ikke har anvendt disse gennemførelsesbestemmelser korrekt på vedkommendes tilfælde, kan indgive en skriftlig klage til generalsekretæren.
               Generalsekretærens afgørelse om klagen skal være ledsaget af en begrundelse.
               2.   Såfremt medlemmet ikke er enig i generalsekretærens afgørelse, kan vedkommende inden for to måneder fra modtagelsen af afgørelsen anmode om, at sagen henvises til kvæstorerne, som træffer afgørelse efter at have hørt generalsekretæren.
               3.   Er en part i klageproceduren ikke enig i kvæstorernes afgørelse, kan vedkommende inden for to måneder fra modtagelsen af denne afgørelse anmode om, at sagen henvises til Præsidiet, som træffer den endelige afgørelse.
               4.   Denne artikel finder ligeledes anvendelse på et medlems retssuccessor og på tidligere medlemmer og disses retssuccessorer.«
            
         Artikel 2
   1.   Denne afgørelse træder i kraft dagen efter offentliggørelsen i Den Europæiske Unions Tidende.
   2.   Dens bestemmelser får virkning fra den samme dag med undtagelse af følgende:
   
               a)
            
            
               Artikel 1, nr. 1 og 3 (for så vidt den vedrører artikel 34, stk. 7 i gennemførelsesbestemmelserne) samt nr. 4-8, der finder anvendelse fra den 14. juli 2009
            
         
               b)
            
            
               Artikel 1, nr. 3 (for så vidt den vedrører artikel 34, stk. 1-6, og stk. 8 gennemførelsesbestemmelserne), der finder anvendelse fra den 1. januar 2010
            
         
               c)
            
            
               Artikel 1, nr. 2, som finder anvendelse fra den 1. januar 2011.
            
         
      (1)  Europa-Parlamentets afgørelse 2005/684/EF, Euratom af 28. september 2005 om vedtagelse af statutten for Europa-Parlamentets medlemmer (EUT L 262 af 7.10.2005, s. 1).
   
      (2)  Præsidiets afgørelse af 19. maj og 9. juli 2008 om gennemførelsesbestemmelser til statutten for Europa-Parlamentets medlemmer (EUT C 159 af 13.7.2009, s. 1).